b'\n_START_ARTICLE_\nDevonreksas\n_START_PARAGRAPH_\nDevonreksas (angl. Devon Rex) \xe2\x80\x93 trumpaplauki\xc5\xb3 ka\xc4\x8di\xc5\xb3 veisl\xc4\x97. I\xc5\xa1siskiria banguotu kailiu. \xc5\xa0ios veisl\xc4\x97s kat\xc4\x97s pana\xc5\xa1ios \xc4\xaf kornrekso veisl\xc4\x97s kates.\n_START_SECTION_\nIstorija\n_START_PARAGRAPH_\n1960 m. Anglijos Devono grafyst\xc4\x97je pasteb\xc4\x97ta kat\xc4\x97 garbanotu kailiu. Prie\xc5\xa1 de\xc5\xa1imtmet\xc4\xaf pana\xc5\xa1i kat\xc4\x97 buvo aptikta ir kaimyniniame Kornvalyje \xe2\x80\x93 tai buvo kornreksas. Devone atrastas garbanius kry\xc5\xbemintas su kornreksais, nes manyta, jog kailio banguotum\xc4\x85 l\xc4\x97m\xc4\x97 tapati mutacija. Visgi taip nebuvo._NEWLINE_Ka\xc4\x8di\xc5\xb3 augintojai pasiry\xc5\xbeo i\xc5\xa1vesti atskir\xc4\x85 veisl\xc4\x99 ir pavadinti j\xc4\x85 Devono grafyst\xc4\x97s vardu. Devonreksas buvo i\xc5\xa1vestas mi\xc5\xa1rinant grynaveisles ir paprastas namines kates. Pirmasis dovonreksas buvo juodas katinas Kerlis, v\xc4\x97liau tap\xc4\x99s \xc5\xa1ios veisl\xc4\x97s standartu.\n_START_SECTION_\nCharakteris\n_START_PARAGRAPH_\nTai protingos, \xc5\xa1velnios, meilios kat\xc4\x97s. M\xc4\x97gsta draugij\xc4\x85, neken\xc4\x8dia vienatv\xc4\x97s. Paliktos vienos gali susirgti. Labai smalsios, aktyviai domisi aplinka. I\xc5\xa1moksta atne\xc5\xa1ti numestus daiktus, gali priprasti prie pavad\xc4\x97lio. M\xc4\x97gsta karstytis ir \xc5\xa1okin\xc4\x97ti._NEWLINE_Gerai sutaria su kitomis kat\xc4\x97mis, \xc5\xa1unimis ir vaikais. Nem\xc4\x97gsta draskytis.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nDovonreksas \xe2\x80\x93 nedidel\xc4\x97, liauna, raumeninga kat\xc4\x97. Kr\xc5\xabtin\xc4\x97 apvali, kojos gana ilgos. Letenos ma\xc5\xbeos ir ovalios, uodega ilga, plona, smaili._NEWLINE_Kaklas plonas, skruostikauliai plat\xc5\xabs, smakras storas, snukis trumpas. Nosis su \xc4\xaflinkiu. Ausys didel\xc4\x97s, pla\xc4\x8dios prie pagrindo, smailios, apaugusios trumpais plonais plaukeliais. Akys migdolo formos, didel\xc4\x97s, \xc4\xafkypos._NEWLINE_Plaukas trumpas, plonas, banguotas. Beveik nesi\xc5\xa1eria. Kailis truput\xc4\xaf \xc5\xa1iurk\xc5\xa1tesnis u\xc5\xbe kornrekso. Dovonreksai turi ne tik poplauk\xc4\xaf, bet ir dengiamuosius plaukus. \xc5\xaasai ir antakiai raityti._NEWLINE_Dovonreksai gali b\xc5\xabti \xc4\xafvairi\xc5\xb3 spalv\xc5\xb3. Da\xc5\xbeni juodo ir melsvo v\xc4\x97\xc5\xbelio kiauto pie\xc5\xa1inio su balta (arba be baltos) spalva. Pasitaiko balt\xc5\xb3 ir rain\xc5\xb3 dovonreks\xc5\xb3. Akys \xc5\xbealios arba geltonos, dera prie kailio spalvos.'